b'\n_START_ARTICLE_\nVeier i Hordaland\n_START_PARAGRAPH_\nI Hordaland var det pr. 1. januar 2007 til sammen 6 714 km offentlige veier, noe som utgjorde 7,22\xc2\xa0% av landets samlede veilengde p\xc3\xa5 92 946 km. Av dette var 1 859 km riksveier/europaveier, 1 763 km fylkesveier og 3 092 km kommunale veier.\n_START_SECTION_\nFylkets viktigste veier\n_START_PARAGRAPH_\nHordaland har tre europaveier: E16, E39 og E134. Europavei 16 g\xc3\xa5r fra Stalheim i Voss til Bergen. Dette er fylkets viktigste veiforbindelse mot \xc3\x98stlandet. Europavei 39 g\xc3\xa5r fra Sveio i s\xc3\xb8r via Bergen til Masfjorden i nord, og er den viktigste forbindelsen langs kysten i fylket. Europavei 134 g\xc3\xa5r mellom Haukelifjell i Odda og Etne, og er en viktig forbindelse mellom Telemark og Haugesund. Europaveiene er ogs\xc3\xa5 riksveier, fylket ogs\xc3\xa5 andre viktige riksveier. Riksvei 13 kommer fra Suldal i Rogaland og g\xc3\xa5r via Odda og Voss mot Sogn og Fjordane. Riksvei 7 g\xc3\xa5r fra Granvin via Eidfjord mot Hardangervidda. Riksvei 555 g\xc3\xa5r mellom Bergen og Sotra, og er i tillegg til \xc3\xa5 v\xc3\xa6re en viktig forbindelse for kommunene Fjell og Sund, en viktig trafikk\xc3\xa5re med mye trafikk i Bergen by. Flere andre kortere veier i Bergen har ogs\xc3\xa5 mye trafikk._NEWLINE_Blant andre viktige veier i fylket er fylkesvei 7, fylkesvei 48 og fylkesvei 49. Fylkesvei 7 g\xc3\xa5r mellom Trengereid i Bergen kommune og Granvin, der den er tilknyttet riksveinettet, og er derfor en viktig forbindelse mellom Hordaland og \xc3\x98stlandet. Fylkesvei 48 g\xc3\xa5r fra Etne via Kvinnherad til Samnanger. Fylkesvei 49 g\xc3\xa5r fra Norheimsund i Kvam via Tysnes til Jektevik i Stord.\n_START_SECTION_\nNasjonal turistvei\n_START_PARAGRAPH_\nTo veier i Hordaland utgj\xc3\xb8r til sammen Nasjonal turistvei Hardanger. Dette gjelder riksvei 7 mellom Halne p\xc3\xa5 Hardangervidda og Steinsdalsfossen i Kvam, og riksvei 550 mellom Utne i Ullensvang og Jondal.\n_START_SECTION_\nUndersj\xc3\xb8iske tunneler i Hordaland\n_START_PARAGRAPH_\nHordaland har tre undersj\xc3\xb8iske tunneler. B\xc3\xb8mlafjordtunnelen p\xc3\xa5 europavei 39 er en del av Trekantsambandet, fastlandsforbindelsen til B\xc3\xb8mlo og Stord. Halsn\xc3\xb8ytunnelen i Kvinnherad er en del av riksvei 544 og forbinder Halsn\xc3\xb8ya med fastlandet. Bjor\xc3\xb8ytunnelen p\xc3\xa5 fylkesvei 207 er Norges eneste undersj\xc3\xb8iske tunnel p\xc3\xa5 en fylkesvei. Den forbinder Bjor\xc3\xb8y i Fjell med fastlandet i Bergen.\n_START_SECTION_\n\xc3\x98yforbindelser og fjordkryssinger\n_START_PARAGRAPH_\nMange av de st\xc3\xb8rste \xc3\xb8yene i Hordaland er i dag knyttet sammen eller til fastlandet med bruer eller undersj\xc3\xb8iske tunneler. To av fylkets viktigste \xc3\xb8yforbindelser og fjordkryssinger er del av europavei 39. Trekantsambandet binder B\xc3\xb8mlo og Stord til fastlandet i Sveio. Denne forbindelsen best\xc3\xa5r blant annet av B\xc3\xb8mlafjordtunnelen og Stordabrua, samt B\xc3\xb8mlabrua p\xc3\xa5 riksvei 542. Lengre nord i fylket binder Nordhordlandsbrua Meland og Lind\xc3\xa5s kommuner sammen med Bergen. Sotra og Oster\xc3\xb8y er knyttet til fastlandet med henholdsvis Sotrabrua p\xc3\xa5 riksvei 555 og Oster\xc3\xb8ybrua p\xc3\xa5 riksvei 566._NEWLINE_Hardangerbrua p\xc3\xa5 riksvei 7 mellom Brimnes i Eidfjord og Bruravik i Ulvik er vedtatt bygd. Byggestart er planlagt til 2009, og brua er ventet \xc3\xa5 st\xc3\xa5 ferdig i 2013.\n_START_SECTION_\nFjelloverganger\n_START_PARAGRAPH_\nHordaland har to viktige fjelloverganger mot \xc3\x98stlandet. Europavei 134 over Haukelifjell og R\xc3\xb8ldalsfjellet er viktig for samferdselen s\xc3\xb8r i fylket og mellom Telemark og nordre Rogaland. Riksvei 7 over Hardangervidda er ogs\xc3\xa5 viktig. Fylkets viktigste forbindelse mot \xc3\x98stlandet g\xc3\xa5r imidlertid p\xc3\xa5 europavei 16 gjennom L\xc3\xa6rdalstunnelen i Sogn og Fjordane og over Filefjell i Oppland.'